ועדת העבודה, הרווחה והבריאות, כנסת 16, פרוטוקול מספר 282, 2004-11-16 10:30

שאול יהלום: שלום, אני פותח את ישיבת הוועדה.

שאול יהלום: יש לנו בקשה משר התמ"ת לאשר תקנות עבודת נוער.

נועה וגנר: התקנות האלה משלימות תקנות קיימות, שקובעות מה פרטים שצריך לכלול פנקס לרישום נערים, זה פנקס שמחזיק אצלו המעביד שמעסיק נער ורושם פרטים לגבי הנער.

נועה וגנר: היום אנחנו מדברים על פרטים של שם, שם משפחה, מספר זהות, מספר פנקס העבודה ופירוט מדויק של מסגרת יום העבודה, כולל הפסקות ושל שבוע העבודה.

נועה וגנר: יש פרטים נוספים של תאריך תחילת העבודה ותאריך שבו חדל הנער לעבוד.

נועה וגנר: עלו טענות לגבי הנושא של פירוט מדויק של מסגרת יום העבודה.

נועה וגנר: אנחנו פרשנו את זה ואנחנו עדיין מפרשים את זה כרישום נוכחות של הנער.

נועה וגנר: בלי הפירוט הזה אין רישום נוכחות של הנער.

נועה וגנר: עלו טענות שהפריט הזה בתקנות לא מחייב עריכת רישום קבוע של הנער, ואנחנו רוצים להבהיר, מעל לכל ספק, שיש חובת רישום נוכחות של נער, כפי שיש חובה לערוך רישום נוכחות של מבוגרים.

נועה וגנר: פרטי המען של הנער, הוא פריט שמופיע גם לגבי מבוגרים, ואנחנו חושבים שיש מקום להשאיר כזה פריט.

נועה וגנר: לגבי פרטי מועדי החופשה והמחלה, אנחנו מבקשים שהדברים האלה יירשמו אצל המעביד באופן סדיר, כולל אישור המחלה שהיום אין חובה להחזיקו בפנקס.

נועה וגנר: אנחנו חושבים שרצוי שנער יידע מתי הוא היה חולה וכמה ימים הוא ניצל את ימי המחלה.

יגאל יאסינוב: האם יש הבדל בין הרישום של המבוגרים לבין מה שאתם מציעים?

יגאל יאסינוב: בהרבה מקומות יש כרטיס מגנטי.

יגאל יאסינוב: השאלה היא מהם ההבדלים הטכניים.

נועה וגנר: אנחנו מבקשים, ויכול להיות שנעשה זאת גם לגבי מבוגרים, לעשות רישום אלקטרוני או רישום שהעובד יחתום עליו.

נועה וגנר: היום, המעביד רושם שעות, ואחר כך בא העובד ואומר שהוא רשם שעות אחרות.

יגאל יאסינוב: באותם מקומות בהם יש רישום אלקטרוני, צריך להוסיף אישור של העובד הקטין על הרישום הזה, ובאותם מקומות שאין רשיום אלקטרוני, צריך לעשות את זה בפנקס.

נועה וגנר: אם זה רישום אלקטרוני, אין צורך בחתימתו של הנער.

נועה וגנר: במקרה של רישום ידני, אנחנו מבקשים שתהיה חתימה של הנער, כדי שהנער יוכל לדעת מה הטענה של המעביד לגבי שעות העבודה שלו.

נועה וגנר: פריט אחד ששונה מהמבוגרים, הוא פריט של ימי המחלה.

נועה וגנר: היום לא חייבים לנהל לגביו רישום כשזה נוגע למבוגרים.

שאול יהלום: האם לגבי מעביד מבוגרים אין חובת רישום חופשה שנתית?

נועה וגנר: חובת רישום חופשה שנתית קיימת מכוח חוק חופשה שנתית, אבל לגבי מחלה אין חובה כזו.

שאול יהלום: יכול להיות ויכוח עצום בין המעביד לעובד.

נועה וגנר: נכון.

נועה וגנר: לכן אנחנו רוצים לעשות תיקון גם שם.

שאול יהלום: אנחנו מאשרים את התקנות.

שאול יהלום: תודה רבה, הישיבה נעולה.